फिर दोनों में भयानक युद्ध छिड़ गया| दोनों ओर से तीरों की वर्षा होने लगी| एक बाण छोड़ता तो दूसरा तत्काल उसे काट देता| काफी देर तक यह युद्ध चलता रहा| अर्जुन के सारे बाण समाप्त हो गए| वह चिंतित होकर सोचने लगा – ‘आश्चर्य है| मेरे सारे बाण समाप्त हो गए| किंतु किरात को एक खरोंच तक भी नहीं आई है| यह कैसा चमत्कार है?’ यह सोच उसने धनुष उठाया और उसकी डोरी से किरात को फंसा लिया| लेकिन अगले ही क्षण उसे एक तीव्र झटका-सा लगा| किरात ने न सिर्फ स्वयं को ही मुक्त करा लिया बल्कि अर्जुन को भी ऊपर उठाकर दूर पटक दिया| अर्जुन का पूरा जिस्म दर्द से भर उठा| गुस्से में भरकर उसने तलवार उठा ली और किरात पर टूट पड़ा| लेकिन किरात के शरीर से टकराते ही उसकी तलवार टूट गई| अर्जुन गुस्से से पागल हो उठा| वह पेड़ उखाड़-उखाड़ कर किरात पर प्रहार करने लगा| किंतु किरात तो जैसे फौलाद का बना हुआ था| उस पर रंचमात्र भी असर न हुआ| वह उसी तरह खड़ा मुस्कुराता रहा|